酬東川李相公十六韻
作者：元稹
朝代：唐

paragraphs: 昔附赤霄羽，葳蕤遊紫垣。
鬬班香案上，奏語玉晨尊。
戇直撩忌諱，科儀懲傲頑。
自從真籍除，棄置勿復論。
前時共遊者，日夕黃金軒。
請帝下巫覡，八荒求我魂。
鸞鳳屢鳴顧，燕雀尚籬藩。
徒令霄漢外，往往塵念存。
存念豈虛設，併投瓊與璠。
彈珠古所訝，此用何太敦。
鄒律寒氣變，鄭琴祥景奔。
靈芝繞身出，左右光彩繁。
碾玉無俗色，蘂珠非世言。
重慙前日句，陋若蕕並蓀。
臘月巴地雨，瘴江愁浪翻。
因持駭雞寶，一照濁水昏。